Апынуўся Галай на Попельнай невыпадкова. У апошні час многія касманаўты, вылятаючы за межы сонечнай сістэмы, пачалі прымаць невядомыя радыёсігналы. Найбольш верагодная крыніца іх таілася недзе ў раёне зоркі Тау Кіта, акружанай некалькімі планетамі. Людзі не маглі разгадаць сігналаў. Але даследчыкі сцвярджалі, што пасылаюць іх разумныя істоты. Гэта было падобна на праўду, бо на дзвюх-трох планетах сістэмы маглі існаваць умовы для жыцця. I калі людзі стварылі касмічныя караблі, здольныя пераадольваць прастору даўжынёй у адзінаццаць светавых гадоў, было вырашана паслаць экспедыцыю да Тау Кіта. Базу для яе на адной са знешніх незаселеных планет і павінен быў стварыць Антон Галай, які стартаваў першым.